b'\n_START_ARTICLE_\nPoskusi na \xc5\xbeivalih\n_START_PARAGRAPH_\nPoskusi na \xc5\xbeivalih so eksperimentalna metoda v biologiji, ki temelji na uporabi \xc5\xbeivih \xc5\xbeivali (izklju\xc4\x8dujo\xc4\x8d \xc4\x8dloveka) za preu\xc4\x8devanje biolo\xc5\xa1kih procesov. Izraz obsega \xc5\xa1iroko paleto eksperimentalnih tehnik, od opazovanja vedenja \xc5\xbeivali v umetno spremenjenem okolju do seciranja in vna\xc5\xa1anja toksi\xc4\x8dnih substanc, ki se obi\xc4\x8dajno kon\xc4\x8data z usmrtitvijo poskusnega subjekta, ter kloniranja. Namen poskusov je lahko razumevanje delovanja organizmov ali njihovih delov samih (t. i. temeljna znanost), pomembno podro\xc4\x8dje pa so tudi aplikativne raziskave, kjer spoznanja, pridobljena s poskusi na \xc5\xbeivalih, uporabljamo v neposredno korist \xc4\x8dloveka. \xc5\xbdivali v slednjem primeru uporabljamo kot modelni organizem, ki omogo\xc4\x8da sklepanje o vplivu poskusnih situacij na \xc4\x8dlove\xc5\xa1ki organizem, kadar poskusi na ljudeh iz eti\xc4\x8dnih razlogov niso izvedljivi. Tovrstne raziskave se izvajajo v raziskovalnih ustanovah, kot so in\xc5\xa1tituti in univerze, vladnih laboratorijih (denimo kadar gre za raziskave v voja\xc5\xa1ke namene) ter laboratorijih zasebnih podjetij, ki razvijajo farmacevtska sredstva ali kozmeti\xc4\x8dne pripravke._NEWLINE_Dejavnost sistemati\xc4\x8dnih poskusov na \xc5\xbeivalih je \xc5\xbee vse od za\xc4\x8detka predmet intenzivne javne debate med zagovorniki in nasprotniki, predvsem manj\xc5\xa1i del, ki vklju\xc4\x8duje invazivne posege na\xc2\xa0\xc2\xbbvi\xc5\xa1jih\xc2\xab\xc2\xa0\xc5\xbeivalskih vrstah - torej tistih, za katere velja, da imajo sposobnost zavedanja svojega okolja in dojemanja bole\xc4\x8dine. Zagovorniki poudarjajo, da je bila prav uporaba poskusnih \xc5\xbeivali klju\xc4\x8dna za skokovit napredek medicine v 20. stoletju in da alternativne metode, kot je ra\xc4\x8dunalni\xc5\xa1ka simulacija, \xc5\xa1e niso uporabne za modeliranje procesov v kompleksnih \xc5\xbeivih organizmih, zato so poskusi na \xc5\xbeivalih na ve\xc4\x8d podro\xc4\x8djih znanosti trenutno nenadomestljivi. Po drugi strani aktivisti, zdru\xc5\xbeeni v razli\xc4\x8dnih organizacijah za pravice \xc5\xbeivali, oporekajo smiselnosti poskusov na \xc5\xbeivalih, saj po njihovem mnenju povzro\xc4\x8dajo nepotrebno trpljenje ob vpra\xc5\xa1ljivi koristi za \xc4\x8dloveka in so v splo\xc5\xa1nem manj uporabni od alternativnih metod. Nekateri trdijo tudi, da imajo \xc5\xbeivali inherentno pravico ne biti poskusni subjekt in jih v tem pogledu ena\xc4\x8dijo z ljudmi.'